CELEX: 32011D0211
Language: sk
Date: 2011-03-31 00:00:00
Title: 2011/211/EÚ: Rozhodnutie Komisie z  31. marca 2011 týkajúce sa uplatňovania článku 7 smernice Rady 89/686/EHS, pokiaľ ide o zákaz prijatý orgánmi Spojeného kráľovstva v súvislosti so záchytným zariadením vedeného typu HACA Leitern 0529.7102 [oznámené pod číslom K(2011) 2010]  Text s významom pre EHP

5.4.2011   
            
            
               SK
            
            
               Úradný vestník Európskej únie
            
            
               L 89/21
            
         ROZHODNUTIE KOMISIE
   z 31. marca 2011
   týkajúce sa uplatňovania článku 7 smernice Rady 89/686/EHS, pokiaľ ide o zákaz prijatý orgánmi Spojeného kráľovstva v súvislosti so záchytným zariadením vedeného typu HACA Leitern 0529.7102
   [oznámené pod číslom K(2011) 2010]
   (Text s významom pre EHP)
   (2011/211/EÚ)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na smernicu Rady 89/686/EHS z 21. decembra 1989 o aproximácii právnych predpisov členských štátov týkajúcich sa osobných ochranných prostriedkov (1), a najmä na jej článok 7,
   keďže:
   
               (1)
            
            
               V článku 7 ods. 1 smernice 89/686/EHS o aproximácii právnych predpisov členských štátov týkajúcich sa osobných ochranných prostriedkov (ďalej len „OOP“) sa stanovuje, že ak členský štát zistí, že osobné ochranné prostriedky s označením CE používané na stanovený účel môžu ohroziť bezpečnosť osôb, domácich zvierat alebo majetku, prijme všetky nevyhnutné opatrenia na stiahnutie takéhoto osobného ochranného prostriedku z trhu a na zákaz jeho uvádzania na trh alebo zákaz voľného pohybu.
            
         
               (2)
            
            
               Podľa článku 7 ods. 2 smernice 89/686/EHS je Komisia po porade so zainteresovanými stranami povinná vyjadriť sa, či považuje takéto opatrenie za opodstatnené. Ak opatrenie považuje za opodstatnené, Komisia informuje členské štáty, aby mohli prijať všetky potrebné opatrenia vo vzťahu k príslušným prostriedkom v súlade s ich povinnosťami podľa článku 2 ods. 1 smernice 89/686/EHS.
            
         
               (3)
            
            
               Orgány Spojeného kráľovstva oznámili 31. januára 2008 Európskej komisii, že zakázali uvádzať na trh záchytné zariadenie vedeného typu HACA Leitern 0529.7102 vyrábané spoločnosťou HACA Leitern – Lorenz Hasenbach GmbH u. Co. KG, Diesselstrasse 12, D-65520 Bad Camberg (ďalej len „HACA“). Podľa dokumentov predložených Komisii bol tento ochranný prostriedok podrobený postupu posúdenia zhody v súlade s článkom 11A smernice, čo je doložené dokumentmi vydanými spoločnosťou EXAM BBG Prüf- und Zertifizier GmbH (ktorá sa odvtedy premenovala na DEKRA EXAM GmbH) – orgán oznámený pod číslom 0158):
               
                           —
                        
                        
                           No ZQ/B 212/06,
                        
                     
                           —
                        
                        
                           No ZQ/B 212/07.
                        
                     
         
               (4)
            
            
               Orgány Spojeného kráľovstva uviedli, že ich rozhodnutie bolo založené na skutočnosti, že príslušné záchytné zariadenie vedeného typu nespĺňa základné zdravotné a bezpečnostné požiadavky uvedené v článku 3 smernice 89/686/EHS, najmä požiadavku stanovenú v bodoch 3.1.2.2 a požiadavky stanovené v bodoch 1 a 1.1.1 prílohy II k smernici 89/686/EHS. Orgány Spojeného kráľovstva podložili svoje zistenia protokolom o skúške vystaveným spoločnosťou TUV NEL Ltd.
            
         
               (5)
            
            
               Podľa orgánov Spojeného kráľovstva uvedený ochranný prostriedok neposkytuje adekvátnu ochranu pred všetkými pôsobiacimi rizikami, ako sa vyžaduje v súlade so základnými zdravotnými a bezpečnostnými požiadavkami podľa bodu 1 (2), a to najmä v predvídateľnej situácii, v ktorej osoba padne najprv dozadu a následne z výšky nadol (t. j. pri páde dozadu). V dôsledku toho záchytné zariadenie vedeného typu nesplnilo základnú zdravotnú a bezpečnostnú požiadavku podľa bodu 1.1.1 (3), podľa ktorej by užívateľ mal byť schopný normálnym spôsobom vykonávať činnosť, pri ktorej je vystavený riziku, a mať pritom zabezpečenú náležitú ochranu na najvyššej možnej úrovni. Orgány Spojeného kráľovstva ďalej uviedli, že ochranný prostriedok nespĺňa základnú zdravotnú a bezpečnostnú požiadavku podľa bodu 3.1.2.2 (4), pretože na základe skúšok sa ukázalo, že za predpokladaných podmienok použitia nebol vertikálny pád užívateľa minimalizovaný tak, aby sa zamedzilo kolízii s prekážkami, a brzdná sila presiahla prahovú hodnotu, pri ktorej prekročení by mohlo dôjsť k fyzickému zraneniu.
               Orgány Spojeného kráľovstva ďalej uviedli, že majú v úmysle podať formálnu námietku podľa článku 6 smernice v súvislosti s normou EN 353-1 – Osobné ochranné prostriedky proti pádu z výšky. Časť 1: Záchytné zariadenia vedeného typu na pevnom kotviacom vedení, ktorá vychádza z normy EN 364 – Osobné ochranné prostriedky proti pádu z výšky – skúšobné metódy.
            
         
               (6)
            
            
               Dňa 1. augusta 2008 sa Komisia písomne obrátila na výrobcu a 26. septembra 2008 na oznámený orgán, ktorý sa v súlade s článkom 11A smernice 89/686/EHS zapojil do kontrolnej fázy výroby, a vyzvala ich, aby jej zaslali svoje pripomienky k opatreniu prijatému orgánmi Spojeného kráľovstva.
            
         
               (7)
            
            
               Spoločnosť HACA vo svojej odpovedi z 28. októbra 2008 spochybnila závery skúšok vykonaných na žiadosť orgánov Spojeného kráľovstva spoločnosťou TUV NEL. Spoločnosť HACA najmä zdôraznila, že jej ochranný prostriedok je bezpečný a zabraňuje pádom z výšky vrátane pádov dozadu, ak sa používa so správnym typom pásu. Ďalej upozornila na skutočnosť, že skúška, ktorú vykonala spoločnosť TUV NEL, nespĺňa požiadavky normy EN 364, v ktorej sa nepredpokladá použitie antropomorfickej figuríny.
            
         
               (8)
            
            
               Spoločnosť DEKRA EXAM vo svojej odpovedi z 15. októbra 2008 potvrdila, že vystavila príslušné dokumenty podľa článku 11A. Spoločnosť DEKRA EXAM zdôraznila, že skúšky boli vykonané v súlade s normou EN 353-1 a že skúšané vzorky splnili všetky požiadavky danej normy. Spoločnosť vysvetlila, že pri skúške dynamického výkonu sa podľa normy 364 povoľuje použitie oceľového závažia alebo vreca s pieskom. Pri skúške sa na meranie brzdnej sily, ktorá bola vždy nižšia než prípustná hodnota, použilo vrece s pieskom. Spoločnosť DEKRA EXAM uviedla, že spoločnosť TUV NEL použila oceľové závažie, ktoré – podľa jej názoru – mohlo spôsobiť, že brzdné sily boli vyššie než pri použití vreca s pieskom.
               Pokiaľ ide o skúšky týkajúce sa pádu dozadu, pri ktorých sa používa antropomorfická figurína, spoločnosť DEKRA EXAM upozornila, že norma EN 353-1 takú skúšku nepredpokladá. Spoločnosť súhlasila, že pád dozadu je skutočne predvídateľnou podmienkou použitia takýchto záchytných zariadení vedeného typu. Norma EN 353-1 sa však takouto možnosťou nezaoberá. To, či by mohlo dôjsť k nehode, závisí od druhu použitého záchytného zariadenia a od modelu celotelového postroja, ktorým je vybavený užívateľ. Preto bolo nutné dbať na správnu kombináciu záchytného zariadenia a celotelového postroja, ktorú by mal výrobca uviesť v informáciách pre užívateľa.
            
         
               (9)
            
            
               Vzhľadom na zložitosť daného prípadu Komisia požiadala o pomoc nezávislého odborníka. Komisia sa stretla so zástupcami orgánov Spojeného kráľovstva. Orgány Spojeného kráľovstva objasnili presné skúšobné metódy, z ktorých vychádzali, a premietli videozáznam zo skúšok.
               Spoločnosť TUV NEL vykonala pre orgány Spojeného kráľovstva dve série skúšok. Pri druhej sérii skúšok bol prítomný zástupca výrobcu. Každá séria skúšok zahŕňala skúšku dynamického výkonu, pri ktorej sa použilo oceľové závažie, a skúšky týkajúce sa pádu dozadu, pri ktorých sa použila antropomorfická figurína. Pri všetkých týchto skúškach záchytné zariadenie HACA zlyhalo.
               Spojené kráľovstvo usúdilo, že použitie oceľového závažia pri skúške dynamického výkonu viedlo k spoľahlivejším výsledkom než použitie vreca s pieskom, a to mohlo vysvetliť rozdiel medzi výsledkami, ku ktorým dospela spoločnosť TUV NEL, a výsledkami, ku ktorým dospela spoločnosť DEKRA EXAM.
               Pri skúške týkajúcej sa pádu dozadu Spojené kráľovstvo použilo antropomorfickú figurínu s cieľom čo najvernejšie simulovať predvídateľnú situáciu, pri ktorej dôjde k pádu dozadu. Výsledky týchto skúšok ukázali, že záchytné zariadenie HACA v takejto situácii náležite nezabránilo pádu. Týmito výsledkami sa tiež odhalil nedostatok v príslušnej harmonizovanej norme EN 353-1, pretože táto norma neberie do úvahy pád dozadu. To bol hlavný dôvod formálnej námietky, ktorú v súvislosti s normou podalo Spojené kráľovstvo.
            
         
               (10)
            
            
               Správa nezávislého odborníka (5) obsahovala záver, že pád dozadu, či už zo stoja, alebo zo sedu, je predvídateľnou situáciou, ktorú norma EN 353-1 neberie do úvahy.
            
         
               (11)
            
            
               Na základe priaznivého stanoviska, ktoré 19. marca 2010 vydal stály výbor zriadený podľa článku 5 smernice Európskeho parlamentu a Rady 98/34/ES (6), Komisia rozhodla o zrušení odkazu na normu EN 353-1 v Úradnom vestníku Európskej únie.
            
         
               (12)
            
            
               Vzhľadom na dostupnú dokumentáciu, pripomienky zainteresovaných strán a správu nezávislého odborníka je Komisia toho názoru, že záchytné zariadenie vedeného typu HACA Leitern 0529.7102 nespĺňa základné zdravotné a bezpečnostné požiadavky podľa bodov 1, 1.1.1 a 3.1.2.2 prílohy II k smernici 89/686/EHS, pretože náležitým spôsobom nezabraňuje pádom v situácii, keď užívateľ padne dozadu, a že v dôsledku toho predstavuje závažné riziko pre užívateľov,
            
         PRIJALA TOTO ROZHODNUTIE:
   Článok 1
   Opatrenie prijaté orgánmi Spojeného kráľovstva, ktorým sa zakazuje uvádzať na trh záchytné zariadenie vedeného typu HACA Leitern 0529.7102 vyrábané spoločnosťou HACA Leitern – Lorenz Hasenbach GmbH, je opodstatnené.
   Článok 2
   Toto rozhodnutie je určené členským štátom.
   
      V Bruseli 31. marca 2011
      
         
            Za Komisiu
         
         Antonio TAJANI
         
            podpredseda
         
      
   
   
      (1)  Ú. v. ES L 399, 30.12.1989, s. 18.
   
      (2)  Základné zdravotné a bezpečnostné požiadavky podľa bodu 1 – Všeobecné požiadavky pre všetky OOP.
   
      (3)  Základné zdravotné a bezpečnostné požiadavky podľa bodu 1.1.1 – Ergonomika.
   
      (4)  Základná zdravotná a bezpečnostná požiadavka podľa bodu 3.1.2.2 – Predchádzanie pádom z výšky.
   
      (5)  Referenčné číslo P804674.
   
      (6)  Ú. v. ES L 204, 21.7.1998, s. 37.